ការ​កែទម្រង់​ និង​ការ​រាតត្បាត​ជា​សាកល​នៃ​ជំងឺ​កូវីដ១៩ ​បាន​ពន្យឺត​ឯកជននីយ​កម្ម​ក្នុង​ប្រទេស​វៀតណាម​
ជំងឺ​កូវីដ១៩​បាន​ធ្វើ​ឱ្យ​យឺតយូរ​ដល់​កិច្ច​ខិតខំ​ប្រឹង​ប្រែង​ធ្វើ​សហគ្រាស​រដ្ឋ​ឱ្យ​ក្លាយ​ទៅ​ជា​របស់​ឯកជន​ក្នុង​ដំណើរការ​កំណែទម្រង់។​ 
វ៉ាស៊ីនតោន — ប្រទេសវៀតណាមបាននិយាយថា ការរាតត្បាតជាសាកលនៃវីរុសកូរ៉ូណាហាក់ដូចជាបានធ្វើឱ្យយឺតយូរដល់ការសម្រេចគោលដៅសំខាន់របស់ខ្លួនគឺការធ្វើឱ្យសហគ្រាសរដ្ឋក្លាយទៅជារបស់ឯកជន។ សហគ្រាសរដ្ឋខ្លះក្នុងបណ្តាសហគ្រាសរដ្ឋទាំងនេះដែលជាញឹកញយគេហៅថា SOEs មានការយឺតយូរក្នុងការធ្វើឱ្យទៅជារបស់ឯកជនក្នុងឆ្នាំនេះគឺក្រុមហ៊ុនទូរគមនាគមន៍ធំៗ Mobifone និងក្រុមហ៊ុនប្រៃសនីយ៍និងទូរគមនាគមន៍វៀតណាមនិងក្រុមហ៊ុនធនាគារប្រទេសវៀតណាមសម្រាប់កសិកម្មនិងការអភិវឌ្ឍជនបទនិងក្រុមហ៊ុន Vinacomin ដែលជាក្រុមហ៊ុនធ្យូងថ្ម។ នៅក្នុងអន្តរកាលទៅកាន់សេដ្ឋកិច្ចផ្សារសេរីប្រទេសវៀតណាមមិនទាន់បានដកសហគ្រាសទាំងនេះពីការគ្រប់គ្រងរបស់រដ្ឋឱ្យបានលឿនតាមបំណងរបស់ពួកមន្ត្រីគណបក្សទេ។ នៅពេលជាមួយគ្នានេះ ពួកមន្ត្រីទាំងនេះរបស់គណបក្សចង់បញ្ចៀសកុំឱ្យមានកំហុសខាងឯកជននីយកម្មដូចប្រទេសចិននិងអតីតសហភាពសូវៀតនោះទេ។ នៅពេលនេះ ជំងឺកូវីដ១៩ហាក់ដូចជាកំពុងធ្វើឱ្យអន្តរកាលនេះរឹតតែយឺតថែមទៀត។ ក្រសួងហិរញ្ញវត្ថុបាននិយាយក្នុងខែសីហាថា នៅពេលនេះប្រទេសវៀតណាមមានការពិបាកជាងមុនក្នុងការធ្វើឱ្យក្រុមហ៊ុនរាប់សិបក្លាយទៅជារបស់ឯកជនពីព្រោះការរាតត្បាតនៃជំងឺកូវីដ១៩បានផ្តល់ផលអាក្រក់ដល់សេដ្ឋកិច្ច។ បញ្ហាសេដ្ឋកិច្ចបណ្តាលឱ្យជួបប្រទះដំណាក់កាលមិនល្អសម្រាប់ដាក់ក្រុមហ៊ុនទាំងនេះក្នុងផ្សារជួញដូរភាគហ៊ុន ហើយការណ៍នេះក៏មានន័យដែរថា លទ្ធផលហិរញ្ញវត្ថុរបស់ក្រុមហ៊ុនទាំងនេះមិនសូវមានការទាក់ទាញចិត្តទេនៅពេលពួកគេប្រុងប្រៀបលក់ភាគហ៊ុនសម្រាប់ពួកអ្នកធ្វើវិនិយោគ។ ក្រសួងហិរញ្ញវត្ថុបាននិយាយនៅក្នុងការបង្ហោះលើគេហទំព័រខ្លួនថា៖«ហេតុផលមួយក្នុងបណ្តាហេតុផលនានានាំឱ្យមានការយឺតយូរក្នុងការជឿនលឿនការបែងចែកភាពស្មើគ្នានិងការលក់សាខាវិនិយោគគឺការរាលដាលនៃជំងឺកូវីដ១៩ដែលមានផលប៉ះពាល់ខ្លាំងដល់ទិដ្ឋភាពទាំងអស់នៃជីវភាពសង្គមនិងសេដ្ឋកិច្ចទាំងក្នុងប្រទេសនិងទាំងអន្តរជាតិ»។ ប្រទេសវៀតណាមនិយាយថា ការធ្វើក្រុមហ៊ុនរដ្ឋឱ្យទៅជារបស់ឯកជនគឺ ជាការធ្វើឱ្យមានភាពស្មើគ្នា។ ក្រសួងហិរញ្ញវត្ថុថា សហគ្រាស SOEs កំពុងមានការពិបាកដោយសារភាពសាំញ៉ាំនៃការវាយតម្លៃដីធ្លីនិងធនធានរបស់ក្រុមហ៊ុន។ ក្រសួងហិរញ្ញវត្ថុក៏បានសុំឱ្យអាជ្ញាធរមូលដ្ឋាននិងពួកមន្ត្រីនៃសហគ្រាស SOEs មាន«ការហ្មត់ចត់និងរួសរាន់ជាងមុន»ក្នុងការជំរុញសហគ្រាសទាំងនេះឱ្យទៅជារបស់ឯកជន។ ក្រសួងហិរញ្ញវត្ថុបាននិយាយថា នៅដំណាច់ឆ្នាំនេះ ប្រទេសវៀតណាមមានគម្រោងដកសហគ្រាស១២៨ពីការគ្រប់គ្រងដោយរដ្ឋតែមកដល់ពេលនេះបានធ្វើតែលើសហគ្រាសចំនួន៣៧ប៉ុណ្ណោះ។ ការដកខ្លួនរបស់រដ្ឋាភិបាលចេញពីសហគ្រាសទាំងនេះជាផ្នែកមួយនៃដំណើរការធ្វើឱ្យសហគ្រាស SOEs រាប់រយក្លាយទៅជារបស់ឯកជនដែលបានធ្វើច្រើនឆ្នាំមកហើយ។ នៅមុនពេលមានការរាតត្បាតនៃជំងឺកូវីដ១៩ ដំណើរការនេះបានប្រឈមនឹងឧបសគ្គស្រេចទៅហើយ។ លោក Nicholas Lardy ជាអ្នកស្រាវជ្រាវនៅឯវិទ្យាស្ថាន Peterson ខាងសេដ្ឋកិច្ចអន្តរជាតិក្នុងរដ្ឋធានីវ៉ាស៊ីនតោន។ លោក Nicholas Lardy ឲ្យដឹងថា ម្យ៉ាងវិញទៀតប្រទេសវៀតណាមមិនចង់ប្រឈមនឹងបញ្ហានានាដូចនៅក្នុងប្រទេសចិនទេដែលនៅទីនោះសហគ្រាស SOEs ប្រមាណ៤០%បានធ្វើឲ្យខាតបង់ប្រាក់រដ្ឋ។ ម្យ៉ាងទៀតប្រទេសវៀតណាមក៏មិនចង់មានវាសនាដូចសហភាពសូវៀតដែលនៅទីនោះការលក់សហគ្រាសរដ្ឋជាច្រើនក្នុងទសវត្សរ៍១៩៩០បានដាក់ធនធានរដ្ឋក្នុងកណ្តាប់ដៃពួកអប្បជននៅក្រោយការកែទម្រង់។ នៅក្នុងដំណើរការកែទម្រង់របស់ខ្លួនផ្ទាល់ប្រទេសវៀតណាមរកសហគ្រាស SOEs មានអាជីវកម្មចំណេញដូចជាក្រុមហ៊ុនទឹកដោះគោ Vinamilk ដែលរកប្រាក់បានឲ្យរដ្ឋ នៅពេលក្រុមហ៊ុននេះដាក់ឈ្មោះនៅក្នុងផ្សារជួញដូរភាគហ៊ុន ហើយពួកអ្នកវិនិយោគឯកជនអន្ទះសាទិញភាគហ៊ុនរបស់ក្រុមហ៊ុននេះ។ ក្រសួងហិរញ្ញវត្ថុបាននិយាយថា ពួកជនទទួលខុសត្រូវរៀបចំសហគ្រាស SOEsសម្រាប់វិនិយោគឯកជនមានការប្រុងប្រយ័ត្នណាស់ ពីព្រោះពួកគេចៀសវៀងកំហុសផ្សេងៗដូចជា ការគណនាធនធានសហគ្រាសទាំងនេះមិនបានត្រឹមត្រូវដែលត្រូវចាត់ទុកថាជា«ការចាត់ចែងកិច្ចការមិនល្អនិងជាការប្រើប្រាស់ធនធានរដ្ឋបណ្តាលឱ្យមានការខាតបង់និងការខ្ជះខ្ជាយ»ដែលជាកំហុសអាចត្រូវចោទប្រកាន់ក្នុងតុលាការ។ ពួកជនទាំងនេះក៏ត្រូវបំពេញតាមស្តង់ដារថ្មីនៃតម្លាភាពនិងបទបញ្ញត្តិឯទៀតៗដែលតម្រូវថា ដំណើរការនេះត្រូវ«ធ្វើឱ្យប្រាកដថា បានចំណេញច្រើនបំផុតជូនរដ្ឋ»។ លោក Nguyen Duc Chi ប្រធាននៃគណៈកម្មការក្រុមហ៊ុនវិនិយោគទុនរដ្ឋហៅកាត់ថាSCIC ដែលចាត់ចែងឯកជននីយកម្មនេះឲ្យដឹងថា នៅពេលនេះការរាតត្បាតជាសាកលនៃជំងឺកូវីដ១៩ធ្វើឱ្យមានការពិបាកជាងមុនក្នុងការលក់ភាគហ៊ុន។ លោក Nguyen Duc Chi បាននិយាយនៅក្នុងគេហទំព័ររបស់ SCIC ថា«ផ្សារជួញដូរភាគហ៊ុនមានការពិបាកជាងមុននៅឆ្នាំនេះដោយសារការរាតត្បាតជាសាកលនៃជំងឺកូវីដ១៩ដែលប៉ះពាល់ដល់សកម្មភាពផលិតកម្មនិងសកម្មភាពធុរកិច្ចនិងប៉ះពាល់ដល់ជីវិតមនុស្សហើយផ្សារជួញដូរភាគហ៊ុនក៏រងការប៉ះពាល់ធ្ងន់ធ្ងរដែរ»។ លោក Nguyen Duc Chi បានថ្លែងទៀតថា៖«ដូច្នេះទោះណាជាយើងបានបន្តប្រកាសលក់ទុននិងអនុវត្តតម្លាភាពនិងដំណើរការលក់ទុនសាធារណៈតាមច្បាប់ក៏ដោយ ក៏វិធានការជាច្រើនគ្មានជោគជ័យទេ ដោយសារពួកអ្នកបណ្តាក់ទុនមិនចាប់អារម្មណ៍ទេ»។ លោក Pritesh Samuel ជានិពន្ធនាយកជាន់ខ្ពស់នៃទស្សនាវដ្តី Asia Briefing បោះពុម្ពផ្សាយដោយក្រុមហ៊ុនពិគ្រោះយោបល់ឈ្មោះ Dezan Shira & Associates។ លោកបាននិយាយថា ទោះណាជាសេដ្ឋកិច្ចមានដំណើរយឺតយ៉ាវ ក៏ដោយក៏ប្រទេសវៀតណាមនៅតែ«ប្តេជ្ញាដកការគ្រប់គ្រងសហគ្រាសចេញពីរដ្ឋ និងជំរុញសេដ្ឋកិច្ចឱ្យទៅមុខថែមទៀត»។ លោក Pritesh Samuel បានចង្អុលបង្ហាញដល់សេចក្តីសម្រេចរបស់នាយករដ្ឋមន្ត្រីវៀតណាមកាលពីខែមិថុនាថា នឹងបោះពុម្ពផ្សាយបញ្ជីដែលបង្ហាញអំពីសហគ្រាស SOEs ដែលត្រូវដកចេញពីការគ្រប់គ្រងរបស់រដ្ឋ។ លោក Pritesh Samuel បាននិយាយប្រាប់វីអូអេថា ដំណើរការនេះផ្តល់អត្ថប្រយោជន៍ដល់សហគ្រាស។ លោកបានថ្លែងដែរថា៖ «អតីតសហគ្រាស SOEs ដែលបានត្រូវលក់ឲ្យឯកជន បានប្រកបអាជីវកម្មចំណេញនៅក្រោយរយៈពេលពីពីរទៅបីឆ្នាំជាមធ្យម»៕